SKRIFTLIG FORESPØRGSEL E-0324/00

af María Sornosa Martínez (PSE) til Kommissionen

(11. februar 2000)

Om: Bygning af jernbanelinjen Valencia-Tarragona

Projektet om bygning af jernbanelinjen mellem Valencia og Tarragona, som i 1996 blev vedtaget af de spanske myndigheder, rejser forskellige miljømæssige problemer i forbindelse med linjeføringen gennem bebyggelserne Benicàssim og Oropesa. Indbyggere i det berørte område har i vidt omfang gjort opmærksom på disse problemer over for de forskellige autonome, statslige og kommunale institutioner. Klagerne fremfører, at den endeligt vedtagne linjeføring vil betyde ødelæggelse af bycentre, at togene vil gennemløbe steder med mange børn (f.eks. skolen i Benicàssim), at der er risiko for, at byggeriet eller togene vil komme til at berøre historiske bygninger (f.eks. kirkegården i denne bebyggelse, som stammer fra århundredes begyndelse), at gamle frugtplantager og kvægveje vil blive omlagt, at ødelæggelsen af landskabet vil betyde, at den oprindelige vegetation vil blive erstattet af prydarter, at der vil være sundhedsmæssige risici, samt at befolkningen vil være truet af bjergskred og jævnligt udsat for oversprøjtning (som kunne fremkalde jordskred på skråningerne).

De følger, som dette projekt kunne få for miljøet, er allerede blevet mærkbart med anbringelsen af tunge maskiner, der skal anvendes til byggeriet (som har ødelagt de oprindelige træarter i det beskyttede område, naturparken Desierto de Las Palmas), med eksplosioner fra tunnelbyggeriet (som har fremkaldt brand). Projektet er vedtaget af de spanske myndigheder, uden at der var vedføjet nogen forskriftsmæssig erklæring om indvirkningen på miljøet. Der findes kun en undersøgelse, som frembyder alvorlige mangler for evaluering af risiciene for miljøet, og som desuden ikke falder helt sammen med den endeligt vedtagne linjeføring, eftersom bebyggelsen Oropesa ikke er medtaget.

Desuden tager denne undersøgelse ikke hensyn til de væsentlige aspekter som f.eks. fremtidige emissioner fremkaldt af gennemkørende tog, spørgsmålet om affaldsprodukter, støjforurening og den mikroklimatiske indvirkning på bjergskråningerne. På baggrund heraf kunne de spanske myndigheder have overtrådt fællesskabslovgivningen i direktiv 97/11/EF(1) om vurdering af visse offentlige og private projekters indvirkning på miljøet.

I henhold til to opslag på byggestedet er projektet samfinansieret med 85 % af EU via Samhørighedsfonden. Mener Kommissionen på denne baggrund, at den bør suspendere fællesskabsfinansieringen af dette arbejde, indtil der i forbindelse med projektet er fremsendt en korrekt erklæring om indvirkningen på miljøet?

Kan Kommissionen oplyse, hvorvidt der er sket en opfølgning af klage 99/4495 indgivet af Associación Benicàssim Pro Enterramiento del Ferrocarril?

(1) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(29. marts 2000)

Kommissionen mener, at Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), finder anvendelse på dette projekt.

Den sørger for at træffe alle nødvendige foranstaltninger for at sikre overholdelsen af fællesskabsretten i det pågældende tilfælde.

(1) EFT L 175 af 5.7.1985, ændret ved direktiv 97/11/EF af 3.3.1997.